Maimane behou amp as DA-partyleierDA-leier Mmusi Maimane. Foto: Ian Landsberg/ANA Die DA-leier, Mmusi Maimane, sal sy amp as partyleier behou tot die volgende federale kongres in 2021 en geniet die ondersteuning van die DA se hoogste besluitnemingstruktuur, het Athol Trollip, die DA se federale adjunkvoorsitter, Maandag gesê. “Daar was baie bespiegeling oor die toekoms van ons leier, Mmusi Maimane. Ons wil dit stel dat mnr. Maimane ons leier sal bly totdat die federale kongres, geskeduleer vir 2021, andersins besluit,” het Trollip gesê. “Enige praatjies van ŉ verandering in leierskap voor die federale kongres moet uit die weg geruim word. As die leierskap van die party, op nasionale sowel as provinsiale vlak, is ons eenparig in ons steun vir mnr. Maimane wat die DA sedert die 2015 Nelson Mandelabaai- federale kongres, en sy onbetwiste verkiesing in 2018, uitsonderlik gelei het.” Die DA het vanjaar ŉ groot verlies by die stembusse gely deur 1,4% steun te verloor – ŉ afname van 23,23% in 2014 tot 20,77% vanjaar. Tydens ŉ mediakonferensie ná afloop van ŉ vergadering van die DA se federale uitvoerende komitee het Trollip gesê dié verlies kan nie aan ŉ individuele leier toegedig word nie. “As lede van die federale uitvoerende komitee, wat die bedrywighede van die party rig en beheer en die besluit van die federale raad implementeer, neem ons almal verantwoordelikheid vir die uitslag van die verkiesing – of dit nou goed of sleg is,” het hy gesê. “Daardie las kan nie op die skouers van ŉ individu geplaas word nie.”